



PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 2 februarie 2010
Nr. PL-x – 680/2009


AVIZ
asupra proiectului de lege privind aprobarea Ordonanţei de Urgenţă a Guvernului nr.104/2009 pentru modificarea şi completarea Legii nr. 95/2006 
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de lege privind aprobarea Ordonanţei de Urgenţă a Guvernului nr. 104/2009 pentru modificarea şi completarea Legii nr. 95/2006, trimis cu adresa PL-x. 680 din 16 decembrie 2009 şi înregistrat cu nr. 1168 din 17 decembrie 2009.


Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 2 din Regulamentul Camerei Deputaţilor republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată a adoptat proiectul de lege în şedinţa din 14 decembrie 2009.


Potrivit prevederilor art. 61 din Regulamentul Camerei Deputaţilor, republicat, cu modificările ulterioare,  Comisia a dezbătut proiectul de lege în şedinţa din 2 februarie 2010.


Proiectul de lege are ca  obiect de reglementare aprobarea Ordonanţei de Urgenţă a Guvernului nr. 104/2009 ce are ca obiect modificarea şi completarea Legii nr. 95/2006 privind reforma în domeniul sănătăţii, în sensul autorizării caselor de sănătate şi a Casei Naţionale de Asigurări de Sănătate să încheie în anul 2009 angajamente legale suplimentare pentru servicii medicale şi medicamente cu termen de lată în anul 2010, în limita sumei de 2800 milioane lei. De asemenea, pentru suplimentarea surselor de finanţare a sistemului public de sănătate, se propune folosirea sistemului de „clawback”, producătorii de medicamente prezenţi pe piaţa românească, prin intermediul deţinătorilor de autorizaţii de punere pe piaţă a medicamentelor, fiind obligaţi să plătească trimestrial o contribuţie calculată în funcţie de volumul veniturilor realizate. 

Membrii Comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ nr. 1120 din 2 octombrie 2009.


În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a proiectului de lege. 

În raport de obiectul şi conţinutul reglementării, proiectul de lege face parte din categoria legilor organice.

